OpenLLM-France/wikimedia huggingface dataset:
# Er voraerion

| ◄ Péden er moraer | Er voraerion | Guerzen en eotrou Nouel ► |
D’em iondr H. Adam.
Buhé er vorerion e zou trist ér bed-man, Berpet pel doh ou zud, édan glaù ha harnan Aveit gounid bara, bara d’où bugalé Ret é dehé kuitat ou bro a garanté
Kenevo e larant ha chetu ind ér vag ; N’é ket en eur eité d’où dout ur galon goak, Lakat e rant de ouél, lavagnon pé kalm-chok : Araok breman, mem bag, araok, pen é kornog !
Er voéz beur ar en aod, heb skuihein, én hé saù, Hoh er vag é pellat e sell, e sell ataù ; Hé halon zo mouget én ur mor a hlahar Hag ar hé bougenneu redek e hra un dar.
En aùél e huitell é fardaj er guerni ; Er mestr e lar : « Paotred, liù arnan zo arn’hi ; Hénoah e saùo béh ; em lakamb prest enta ». Hag oll er voraerion e bed Santez Anna.
Breman ar er mor bras é mant én ou unan, Ne ùéler a bep tu meid er mor hag en néan ; Stertoh-stert ér gouélieu aùél er mèz e huéh, En houlenneu e foenù hag en noz du e gouéh.
Ha pen da de gemér er hart de hanter-noz, Eit ma-h-ei er réral un tammig de repoz, Er moraer, é chonjal én é vro ken bourus, E gañn én noz, goustat, ur ùerzen hirvoudus :
« Tèr leu ér mès taolet, tèr leù, doh en Douar bras, Me énezen e saù, du é kreiz er mor glas ; Er herrek astennet tro ha tro hi goarn kloz Doh en houlenneu gouéù hag e ruill dé ha noz.
Emesk oll er broieu en um streù dré er Bed, Naren, nen dès nikun hag e zo ken karet, O mem broig a Hroé, a pen donn pell doh out, Klanù onn, ha me halon hep éhan e hirvoud.
O me énez kollet duzé é kreiz er mor, Pegours é touarinn-mé én ha berhér digor ? Pe hér e anaùinn tan ha dourieu, mem bro, Ken splann é du en noz ? Pegours é tinn endro ?.. »
Hag hunvréal e ra er pëurkeh martelod, D’é voéz hen dès lesket é ouélein ar en aod, D’é vugalé vihan, leùiné é galon, D’é di liùet é guen e gousk ér stankeu don....
Er vag, hi, e ya ’taù didan deulegad Doui, Tro d’er gouélieu tolpet, en Eled hé hondui ; Santéz Anna, guir vam, e zousa en aùél, Ha mont e rant èlsé, hep aon én noz téoél. . . . . . . . . . . . . . . . . . . . . . . . . . . . . . . . . . . . . . . . . . .
Labourerion er mor, michérerion kalet, Peh kalon e zo d’oh, ha penaos e hellet Chomel èlsé bamdé én ankén, er marù memb ?... — « Ni ’gred é Doué Hon tad, ha Ean a ra nerh d’emb ! »
1905.
# Er vrohék ru

Oberennoù damheñvel pe handelvoù all zo ivez, gwelout Trente mélodies populaires de Basse-Bretagne (1931)/Ar vrozig ruz.
| ◄ Ur zon Kerné | Er vrohék ru | En angelus ► |
* Memwè chuéjed or vèstres.
* Or plahek a dachen, Ge !
* Memwè chuéjed or vèstres.
* Or plahek a dachen
* Tarik tarik lan la
* Hi larè d’ein y a, Ho !
* Tarik tarik lan la
* Hi larè d’ein y a.
* Me mont a goulen digeti.
* Na hi dwé madow. Gé !
* Tarik tarik lan la
* Hi larè d’ein y a, Ho !
* Tarik tarik lan la
* Hi larè d’ein y a.
* Ha mé kerhet on deüec’h
* Vi’ monet hi guelet Gé !
* Tarik etc.
* A hi n’en dwé nitra ; Ho !
* Nemeit or goc’h viohék biskorn
* E wè e korn er hrow, Ge !
* E wè d’i amiyow Ho !
* Ha nemeit or goc’h vrohék ru
* E wè doc’h er berchen, Gé !
* E wé karguet à huen, Ho !
Cette mélodie est un spécimen des chansons de danse des Côtes-du-Nord. Elle est dans le mode mineur et parfaitement carrée.
Chantée par M. Jos. Loth Guéméné
# Er verh iouank dissent

| ◄ Er heh galand | Er verh iouank dissent | Minour Tréourin  ► |
* 1. — Me zad, me mam, mar em lausket,
* « D’er pardon é han de vonet,
* 2. « D’er pardon é han de vonet
* « De Santés Anna Pluneret.
* 3. — « Ne pas, me merh, n’en dehèt ket,
* « Rak sur ne gousantehemb ket,
* 4. — Béèh hui koutant pé ne vehèt,
* « D’er pardon é ma ret monet,
* 5. « D’er pardon é ma ret monet,
* « A huersou é on kouviet.
* 6. — D’ein mé, me merh, é larehèt
* « Ha piw én dès hou kouviet ?
* 7. — O me mam, men guèlan karet
* « N’dès me houviet de vonet.
* 8. — Mar det, me merh, hui hou pou ké,
* « Marsé hui e ouilou goudé.
* 9. — Ém halon mar em bé glahar,
* « N’en dein ket d’er gér de ouilar.
* 10. « N’en dein ket d’er gér de ouilon
* « Me ouilou kentoh me hunon.
* 11. En dé arlerh ha pèl goudé,
* Dareu er verh iouank e ridé.
* 12. Dareu er verh iouank e ridé,
* D’hé zad, d’hé mam hi e laré :
* 13. — « Me zad, me mam, mar em haret,
* « Un ti d’ein mé é saùehèt.
* 14. Mar saùet d’ein un ti neùé,
* « Lakeit ean ar lein er mané.
* 15. « Lakeit ean ar lein er mané,
* « Ha dureit en nor d’er hreisté,
* 16. « Ha dureit en nor d’er hreisté,
* « Et fenesteu d’er goleu dé,
* 17. « Er fenesteu d’er goleu dé,
* « É termén mé kan en Élé.
* 18. « Lakeit tair fenest ér pignon,
* « Eit inourein en tri person.
* 19. « En tri person ag en Drindet,
* « Ne hrant nameit un Doué parfèt.
* 20. « Mar plij get Doué me fardonein
* « M’er chervijou tré ma viùein.
* 21. « Tré ma viùein m’er chervijou,
* « A greiz me halon m’er harou.
* 22. « Me hrei, é misk ol en évreu,
* « Catechim d’er vugalégeu. »
# Er vugulez

Oberennoù damheñvel pe handelvoù all zo ivez, gwelout Ar mesaër bihan.
| ◄ Er boulom | Er vugulez | Kousket fonabl ► |
| 1 Désul vitin, el ma saùen, ho ! Dèsul vitin, el ma saùen, ur voeh dous e gleuen élonla, ur voeh dous é gleuen, ho ! 2 Ur voèh e gleuen e kannein. E sol er hoèd sapin. 3 Ur voéh brauoh ne heller ket, Kleuet é bro erbet. 4 Eit kannein spisoh n’en des chet. Meit en estig er bed. 5 Ha dré er lann el ma passen, Boketeu e cherren. 6 Hou cherrein e hren eit ou rein. Den hand e gleùen. 7 D’er hoed a vuzul ma tosten. ’E hleuet guel e hren. 8 Mes allas ! c’hleuet e hren, Hemb kompren é sonnen. 9 Ur sonnen deit ag er vro-gal get un trohour segal. 10 Kenteh boketeu ru ha glas A men dorn e goéhas. 11 Hag men boketeu n’en dint ket Eit ur verh ken disket. | 1 Disul vintin, ’vel ma saven, ho ! Disul vintin, ’vel ma saven, eur vouez dous a gleven élonla, eur vouez dous a gleven, ho ! 2 Eur vouez a gleven o kana, e lez ar c’hoad tosta. 3 Eur vouez bravoc’h ne c’heller ket, klevet e bro ebet. 4 Vit kana gwelloc’h ne ’z eus ket, Met an eostig er bed. 5 Ha dre al lann pa dremenen, Bleuniou a gutuilhen. 6 Ha war bleg va brec’h o c’hasen, d’an hini a gleven. 7 Ouz ar c’hoad dre ma tostaen, he c’hlevet gwell a raen. 8 Met, allas, he c’hlevet a raen, hep kompren he sonenn. 9 Eur zonnenn deut eus a Vro-C’hall, gant eun trouc’her-segal. 10 Kerkent va bleuniou rus ha glas, ens va dourn a gouezas, 11 rak n’am oa ket o c’hutuilhet, vit eur verc’h ken desket. |
J. Le Bayon.
# Er zouben d’er lèc’h

Oberennoù damheñvel pe handelvoù all zo ivez, gwelout Soubenn al laezh.
| ◄ Gwerz ar véchantez | Er zouben d’er lèc’h | Ar Baradoz ► |
* Zonet-u zonerian, zonet munut ha ge, zonet munut ha ge :
* Ima’r zouben d’er lec’h i hont ar en trébé. (bis) Ah ! Ah ! Ah !
* Zonet-u, zonerian, zonet munut ha sti :
* Ima’r zouben d’er lec’h en touet ar en ty. (bis)
* Zonet-u, zonerian, zonet munut ha stank :
* Ima’r zouben d’er lec’h i houet ar er bank.
* Zonet-u, zonerian, zonet munut ha gé ;
* Ima’r zouben d’er lèc’h i hont barh er guelé.
* Ketan tam anehi, ketan tam anehi,
* Ketan tam anehi zo d’er virhies Vari.
* En eil tam anehi, en eil tam anehi
* En eil tam anehi, zo d’o pried a hui.
* Drived tam anehi zo d’o tat ha d’o mam
* Peré n’es o maget n’amzer me wèc’h yawang.
* Bwarved tam anehi zo d’o preur a do hoér
* Peré n’es o caret e tre me oèc’h er gér :
* Bempet tam anehi zo d’oll o amiyet
* Peré n’es o huliet bidig dé o eured.
Cette chanson a un caractère presque officiel en Bretagne. Elle accompagne la cérémonie burlesque de la « Soupe au lait », offerte le soir des noces, par les invités, aux nouveaux mariés. Cet usage, beaucoup moins répandu qu’il ne l’était jadis, subsiste encore aujourd’hui dans quelques localités.
La chanson de la « Soupe au lait » qui est dans le mode majeur, est tout à fait exempte de mélancolie. Si l’on analyse sa construction rythmique, on rencontre au début une phrase musicale d’une mesure répétée trois fois, à laquelle succèdent deux membres de trois mesures.
# Er vadient hur groa

| ◄ Me grèd é omb bet ol | Er vadient hur groa | Me grèd en dès Jesus ► |
* Er vadient hur groa guir vugalé de Zoué
* Ha d’en Ilis santel, hériterion d’en né ;
* Mæs, sihoah d’emb ! goann-omb ha carguet a visér,
* Hag ér bed ne gavamb a bep-tu meit dangér.
* Er gonfirmation zou bet instituet
* Eit ma vehemb hardéh, avel gùir soudardèd,
* D’hobér brézel d’er bed, d’er hig ha de Satan,
* Ha de zoug er victoër dré nerh er Sperèd-glan.
* Béemb enta courajus de ansàuein er fé
* Nag é vehé ret t’emb eit-hi col er vuhé,
* Ha dihoallamb jamæs, én ur chervij Jesus,
* A zougein disprisance er béherion goapus.
* J. G.
# Hymneu er seih Office

| ◄ Eit desquein d’er Verdér er hource assinet d’ou fedenneu hac en intantion d’ou jointein doh Office en Ilis | Hymneu er seih Office | Scùir a batiantet ► |
DE Vatinézeu de greis-noz Mérit é quittat er repoz, Ér mod ma rai er Sænt quettan, Ha ma ra hoah mara-unan.
Eit laret goùel en Officeu Pé én ou léh er Pedenneu, Joéntamb-int doh ré hun Salvér, En é Bassion clascamb tuemdér.
De Vatinézeu é chongér É nozeoh calet hun Salvér, Ér Jardrin, én hènt guet cant Juif E ti Anna, é ti Caïf,
D’en Tad, d’er Mab, d’er Speret-glan, Rantamb gloër ol bras ha bihan : Gloer de Zoué a viscoah, hemb cesse, Bremen de vubaiquin jamæs. Amen.
Cource Prim zou de sàu-heaul bamdé Eit goulen un dé mat guet Doué, Un dehuéh exant a behet, Lan a græceu, Salvér er bed.
Eit laret gùel en Officeu......èl irrauc.
De Brim mad é chongeal erhat En é souffrance é ti Pilat, Dihusquet nuah, ha dispennet, Couronnet guet spern, condannet.
D’en Tad, d’er Mab..........èl irrauc. Amen.
D’er hource a Tierce, pé de nàu ær, É chongér hac é oulennér
Er Speret-Santel disquennet D’en ær-zé ar en Disciplet.
Eit laret gùel en Officeu...... etc.
De Tierce en er honsidérér É touguein é groéz d’er halvér, Guet tauleu barbar ha lammeu, E Vam e uél é boénieu.
D’en Tad, d’er Mab.......... etc. Amen.
Cource Sext e gommance de greis-dé. Ret-é goulen secour guet Doué D’impleein erhat hun amzér, Ha perhuéh græceu hun Salvér.
Eit laret gùel en Officeu...... etc.
De Sext en er sellér guet gloéz Tachet ha gorreit doh er groéz, É spin doh en tacheu tair ær, Nuah, exposet d’er goal amzér.
D’en Tad, d’er Mab.......... etc. Amen.
Cource None e gommance de dair ær, Eit hinourein marhue hun Salvér, Ha goulen dré é vériteu Ul léh guet-ou én é joéïeu.
Eit laret gùel en Officeu...... etc.
De None ér sellér é tremén, En heaul e sclins, en doar e grén. O calettet un disparti Eit é vam, er Uériés Vari !
D’en Tad, d’er Mab.......... etc. Amen.
Ardro cuéh heaul er Gospereu Zou d’obér de Zoué pedenneu, D’er mêlein, d’en trugairécat, De oulen guet-ou ur marhue mat.
Eit laret gùel en Officeu...... etc.
D’er Gospereu é tisquennér Ag er groéz Corf marhue hun Salvér : Guet anquin ret-é er sellet Ar varlen é Vam glaharet.
D’en Tad, d’er Mab.......... etc. Amen.
De Gompli a pe dihouéla, Goulennamb guet Doué drès peb-tra M’hun honservou durand en noz Pur a behet, yah ha dispoz.
Eit laret gùel en Officeu...... etc.
De Gompli é ma interret É creis ur groh neué bénet. Ouilamb guet é Vam er Uériés, Rac caus omb bet d’e varhue liés.
D’en Tad, d’er Mab.......... etc. Amen.
Credo pé me gred é Doué, etc. ér fin a Gompli.
# Hunvre ar barz

D’ar Yeodet gant anaoudegez-vat.
* Pell, pell a Vreiz-Izel,
* War eun dachen-vrezel
* Beuzet a c’hlac’har,
* Eur zerr-noz a viz mae
* Goustadik a goueze,
* Didrouz ha klouar.
* Dirak peuc’h an nenvou
* Kanaouen an Ankou
* Mezek a deve,
* Ha spered ar Barzig,
* Da heul kan an êstig,
* Laouen a zave.
* Pet gwech d’an noziou mae
* Dre vaeziou Bro-Gerne
* N’en deus ket kanet,
* O kutuilh war ar gliz
* « Bleuniou e Yaouankiz »
* ’Vit ar Vretoned !
* Dindan ar c’hoajou glas,
* Pe war ribl ar mor bras
* C’houekat da envor !
* O selaou ar wagen
* O trouzal dianken
* War drêz an Arvor.
* Nag a redadennou,
* Goueliou ha pardoniou ;
* Plijadur a-leiz…
* Nag a had kinniget
* Nag a êst dastumet
* E sperejou Breiz !
* Amzer garantezus,
* Giziou fur ha doujus,
* Buhe dibreder !
* Evel bokidi-hanv,
* Dre-oll kalonou skanv
* O vleunia seder…
* Siouaz ! o follentez !
* Avel ar fallentez
* Hag ar gasoni
* War ar bed stravilhet
* He deus dichadennet
* Gwalen a gasti !
* O ma breiz didamall,
* Me ’wel ’us da Vro-C’hall
* Banniel da frankiz,
* ’N e blegou leun a c’hloar
* Eur c’hlizen a c’hlac’har :
* Gwad ma c’henvroïz !
* Hag, e zellou kollet
* En oabl steredennet
* War-zu tron Doue,
* Peden barz Arvorig
* A zavas birvidik
* Da c’houlen true.
* O telennour Kerne !
* War ezen ar mene
* Ma mouezig dister
* Betek harzou Bro-Frans
* A gas d’ec’h, gant doujans
* Menoz ho Pro ger.
* He gloar hag he hano
* ’Zo nijet da bell vro
* War vrud ho telen ;
* Hon trugare wellan
* E vo d’ec’h, a gredan,
* Mennad eur beden.
* Ra blijo gant Doue
* Ho tigas hebdale
* D’ho maeziou peuc’hus,
* Da gutuilh hep niver
* Bleuniou roz, lili skêr
* ’Vit ôter Jezuz !
* Ha goude an distro,
* Ra vo c’hoaz en hon Bro
* Sioulder, buhe, reiz,
* Reolen pep-hini
* Renet ’vel hoc’h-hini,
* Gant DOUE ha BREIZ !
* Koulmig Arvor.
# Hunvre dispar

| ◄ Kaerder Breiz-Izel | Hunvre dispar | En koajou Breiz ► |
* Eur zerr-noz a nevez-amzer a gouee sioul ha dispar ;
* En disheol eun derven uhel ec’h azeïs dilavar…
* Ma c’halon a oa trubuilhet, pa deuas eun hunvre kaer
* Da ledan war ma foan-spered eur voren leun a zousder.
* Gwelet a ren ma Breiz-Izel digabestr ha dishual,
* Adkavet ganti ar frankiz da ’n em ren evel gwechall ;
* Mammenn a beuc’h, a fe gristen, mirerez pep tra uhel,
* He brud en pevar c’horn ar bed a nije war an avel.
* Ar Vretoned, ’vel o zud koz, a oa tud a lealded,
* Tud dispont ha tud a galon, ’n o c’hredenn pennou kalet ;
* Mennoziou dispar ha santel a rene ’n o c’halonou,
* Hag ar gwir war ar gaou hudur a drec’he en o sperejou.
* Breiziz a gare o Mam-Vro hag, e-kreiz peuc’h he maeziou,
* E tremene drant o buhe ’touez lapoused ha bleuniou ;
* N’anveent ket ar fallente, n’ouveent fall-galoni ;
* Bevan ’raent en eur labourat ha mervel en eur bedi !
* Ar furnez hag ar garante, tenzoriou ar Yaouankiz,
* A re d’ei miret gant doujans fealded hag onestiz ;
* An dud koz a oa enoret, ha furnez o c’henteliou
* A sturie o mibien sentus da gerzet en o roudou.
* Urz a oa en tiegeziou ; breudeuriez, karante,
* ’Tre an holl, paour ha pinvidik, ’n hon bro gristen a rene ;
* War bep mene, en pep traouien, e lintre Kroaz Hon Zalver,
* En-dro d’ei noz-de tud stouet, oc’h azeuli o C’hrouer.
* Gant he drem leun a vadelez ’ welen ar Werc’hez santel
* ’N eur goumoulen gaer o paran ’us da zouar Breiz-Izel ;
* Santez Anna hag hon zent koz, bodet holl en he c’hichen,
* A lenne d’ei hon oberou hag he fede d’hon difenn.
* Dre-oll e lintre an dudi, ar vuhe a oa seder,
* Rak pep-hini evit Doue a re laouen e zever ;
* En eur gir, en hent ar furnez an holl a gerze eürus,
* Hag hen o rene dianken d’al levenez peurbadus.
* Siouaz ! setu me dihunet… ha ma hunvre alaouret,
* Gant ma joa, ma evurusted, en avel a zo nijet ;
* Ar bed ’zo ’vidon adarre leun a zroug hag a yenien.
* O Doue ! perak ne badas ma hunvre kaer da viken ?
# Hunvre Gwilherm

* Gwilherm an impalaer,
* Eilvet eus ao hano,
* Skuiz o wel’t ar vizer
* O krignal tud e vro,
* A lakas eo e benn
* O c’has eur miz pe daou
* Da vro ar Fransizen,
* Da gargan o bouellaou.
* Diskan :
* War don an dra tra la la,
* War don no dra tra la la,
* War don an dra deri dera.
* — « Nerz ebet, emean,
* Ouz ma brec’h n’hallo stourm !
* Perak chom da grenan ?
* A rôk ! prim ha difourm !
* Boemet gant politik,
* Ar C’hallaoued diroll
* Gant safar ma muzik
* Ac’h ey prestik da goll. » —
* Ha setu Lom en hent,
* Dipret mat ha dinec’h !
* Dirak e loc’h divent
* Ar Fransizien a dec’h.
* Daerou ha gwad a ruilh :
* « Bevet an Alamagn,
* Ha beuomp an drubuilh
* Er gwin hag er champagn ! »
* Mes petra a c’hoarve ?
* Setu eur c’hoari vrav !
* Joffr koz, skuiz o vale
* ’Zo chomet en e zav…
* Fumet eo kog Bro-C’hall !
* Aiou, aiou Gwilhaou !
* Gwall-boent eo d’ac’h diwall,
* Pe c’houi a dapo tomm !
* Var vord rivier ar Marn
* E tigoras ar c’hrok :
* Hon zoudarded kadarn
* A c’houle mont war-rôk !
* Eno pobl ar C’honprinz
* A renkas, hep arzao,
* Ouz son ar soixante-quinze,
* C’hoari ar jabadao.
* O tont ’trezek Pariz
* Gwilherm a oa ’ne vleud,
* Setu hen war e giz
* Primoc’h ’vit na oa deut !
* Devet gant ar vez ru,
* An dipit, ar gounnar,
* E c’hourc’hemen dioustu
* ’N em blantek en douar…
* Aboue sûnveziou hir,
* Evelte penn-mouzet,
* Gant hon c’hoariellou dir
* E vroudomp al louzed ;
* Mes, eun de ’zo o tont,
* C’houi ’renko, Boched brein,
* Skampa hep goul ho kont,
* Rozali en ho kein !
* Ya, skampa a refet !
* Ni hen tou en eur vouez,
* Ne vefomp ket renet
* Gant muntrerien divez.
* Gwilherm, sonjet en ze,
* Pa ’zo c’hoaz Bretoned.
* ’N ho kroc’hen e fell d’e
* Tailhan peb a voned !…
* War don an dra tra la la,
* War don an dra tra la la,
* War don an dra deri dera,
* Ya,ya,ya !
* Koulmig Arvor.
# Hunvredigez

| ◄ Pardon ar Goz-Yeodet | Hunvredigez | Kaerder an noz ► |
* Diwean bannou kaer eun heol-hanv entanet
* A ruzie ar c’houmoul hag an oabl binniget,
* Hag a alaoure koant lein an touriou uhel,
* Euz pere e tec’he mouez ar c’hleier zantel…
* Warlerc’h an Anjelus ar maez a oa zioul,
* Peuc’h padus a rene a-us d’an tier zoul ;
* Hepken eun ezen flour a c’houee en deliou,
* Hag a zigase d’imp trouz ar mor, en aochou,
* Pe ive, a wechou, c’houez ar bleuniou balan,
* Mesket gant re ar bruk, ar melchon hag al lan.
* War ze hiboud ar waz o tremen en draouien,
* A glevemp hep paouez, henvel ouz eur beden,
* Ar gliz, en eur goueza, a zistane pep tra
* Hag a roe d’ar bed nerz neve da veva…
* An trouziou, ar zioulder lake hon c’halonou
* D’ober sonjou dispar, dous evel hunvreou.
* Hon ine dishual a zave dreist ar bed
* Hag ac’h e da vale betek bro ar stered ;
* Rak bezan oamp hon daou en kreiz eul liorzig,
* Laouen ha dibreder, drant evel daou eostig ;
* Biskoaz c’hoaz em bue n’am oa bet he gwelet,
* Biskoaz en he c’hichen na oant en em gavet ;
* Ha henoz, p’he gwelen, eno ken dudius
* E chomen dilavar, seder hag evurus… !
* Hi oa en he c’hoaze o tibab bleuniou kaer,
* Gwech he daoulagad c’hlaz, leun ouz eur zell tener
* A bare war ma re… Hag he mouez ’n eur grena,
* A vouskane sklintin eun diskan ar c’hoanta ;
* Oh ! neuze e chomen diraki da sonjal…
* Da sonjal ! Ma Doue… kentoc’h da hunvreal !
* Hi a oa evidon adalek an noz-ze
* Turzunel ma c’halon, ma gwellan karante !
* D’ei m’am ije kredet… Mes ma c’halon spontik.
* Na lavare netra nemed komzou doanik…
* Ha dirak he c’haerder, he c’hoantiri dispar,
* C’hoantaen koulskoude laret d’ei : — Me da gar !
* Rak, ma Doue, red eo en anzav, en laret,
* Hini betek houman n’he doa ma goneet ;
* D’ober he foltrezig e kollfen ma amzer
* Ha na rafen, siouaz ! ’med labea paper ;
* Na c’hallin birviken, o nan, nan, birviken
* Laret da zen abed pegen koant he c’haven !
* An amzer ’n he c’hichen a dremene buhan
* Hag an noz a deue dizeblant ha distan :
* - Poent eo breman, emei, distrei d’an diegez,
* Eur c’huz-heol vel heman zo eun Hunvredigez…
* Ya, eun hunvredigez…! E laren em c’halon,
* Hunvredigez diou wech ez eo bet evidon…
* Me garfe e teufe da vezan hepdale
* Nan eun Hunvredigez, o nan : eur Wirione ! !
# Hunvre (Lec’hvien)

* Eun dispac’h vraz oa bet en Breiz-Izel hon Bro :
* Tud fall, mouget gant-e ar fe ’n o c’halono,
* A nefoa fellet d’ê ober d’hon c’henvroïz
* Stourm eneb da Zoue hag eneb d’e Iliz ;
* Hag en hon Breiz, siouaz ! — truez eo hen laret,
* Kalz d’ar varmouzien-ze a oa bet ’n em werzet.
* En amzer-ze, amzer a oa meurbed spontuz,
* — Zonjal enn-i hirie a zo d’in gwell-boaniuz !
* Na vije klevet ken en ker hag er mezio
* Nemet tud digristen o sevel o mouezio
* Da gana zonio lik, ha da lakat da ren
* Eur fals kreden bennag e-barz kalon an den.
* Gizio hon zadou koz hag o iez binniget
* Gand an dispac’herien a oa bet distrujet :
* Skrivagnerien, gwerzet o vluen da dud gall,
* A skrive evit-ê levrio disleal,
* Livet enn-ê gevier a-eneb d’hon zent koz,
* Rag war ar zent, dreist-holl, e tolent o malloz.
* Chomet oa, koulskoude, c’hoaz eun denik bennag
* Ouz ar gizio, ar iez, ar zent ha Doue stag,
* Hag a laboure stard evid harz da goueza
* Ar pez a vad a oa lezet c’hoaz en e za,
* Mez ze a ao nebeut ’mesk ar fall o tiroll,
* Ha Breiz-Izel, siouaz ! a renkas mont da goll…
* — o —
* Breiziz, ma breudeur ker, mar ’peuz c’hoant da vired
* Na deufe an hunvre am eus d’ec’h displeget
* Da vean gwir eun de, hebdale marteze,
* Zevet holl en ho sav da stourm evid Doue,
* Ho Kustumo, ho iez, hag holl zent koz ho Pro ;
* Anez-ze, em euz aon, hon Breiz ’ia d’ar maro…
* Miz Gouelen 1898.
* An Tremener.
# Abrege eus an Aviel/Chapistr 48

| ◄ Evit an 10 sul goude ar Pantecost | Evit an 11 sul goude ar Pantecost | Evit an 12 sul goude ar Pantecost  ► |
PResanti a rezur da Salver ar bed un den bouzar ha mud, evit ma plich-ze gantàn e renta pare. Jesus o veza e dennet eus ar foul a ïoa en dro dezàn, a lacas e viziat en e ziouscouarn, hac a douchas ouz e deaud en ur lavaret : En em zigourit ; ha quer buan e ziouscoarn a zigoras, e deaud en em gavas libr, hac e parlantas distinctamant. Jesus a zifennas ouz ar bobl discleria ar miracl-ze : mæs seul vuy e tifenne, seul vuy er publient, en ur lavaret gant admiration : Grêt mad en deus pep tra ; roet en deus ar c’hlevet d’ar re vouzar, hac ar parlant d’ar re vud.
Considerit penaus ne arru netra er bed nemet dre urz Doue pe dre e bermission, ha quement a ra a so grêt mad.
Doue pehini a vêl an amser da zont evel an amser bresant, a oar petra so necesser deomp ha petra eo ar guella evidomp. Doue a so hon tad, hac un tad carantezus pehini ne bermet netra a guement na ve profitabl evit hor silvidiguez. Just eo deomp eta en em abandoni d’e brovidanç, en em soumeti d’e volonte, ha receo a galon vad quement a blich gantàn da rei deomp, ar c’hlenvet evel ar yec’het, ar baourente evel ar binvidiguez, an afflictiou evel ar gonsolation.
An den santel Job o veza collet e vadou bras hac e oll vugale, o veza ouzpenze affliget gant ur c’hlenvet estrainch, en em gonsole e-unan en ur lavaret : Doue en devoa o roet din, Doue en deus-y lamet diguenê ; ra vezo meulet e hano. Livirit eveldàn pa erruo gueneoc’h ur boan, ur c’holl pe un drouc bennac : Doue eo en deus permetet ar c’holl-mâ, an affliction-mâ : Doue ra vezo meulet. Peguer consolant eo ar songeson-ze ! comprenit-hi en hoc’h afflictionou, hac e viot souden consolet.
Renoncit d’ho polonte propr, ha desirit ma vezo accomplisset bepret bolonte Doue voarnoc’h ; e lavaret hac e c’houlen a ret bemdez er Bater : Ho polonte bezet grêt en douar evel en Eê ; mæs marteze el livirit-hu gant neubet a attantion ha neubet a frouez. Commancit eus a vremâ d’e lavaret gant muy a sincerite ha muy a fizians.
Goulennit alies digant Doue, ispicial en traou important, ar c’hras da anaout e volonte ha d’e heulia.
Ha beza am eus-me ur soumission parfet da volonte Doue ?
En em gontanti a ràn-me eus ar stad e pehini oun lequeet gant Doue ?
En em resina, en em soumeti a ràn-me d’e volonte pa ve control an amser, pe erru ur goall vloavez ?
N’en em glemàn-me quet, ne vurvuràn-me quet, pa stourm un dra bennac ouzon, pa zigouez guenê un drouc bennac, ur goall affer, ur c’holl, un humiliation bennac ?
Ha ! va ene, a beguement a sourciou inutil, a jagrin hac a boan na vês-de quet quyt, ha pequen eürus. a vês-de, ma ne zesirres nemet ar pez a fell da Zoue !
O va Doue, ho polonte ra vezo bepret va hini. Disposit ac’hanon hervez ma plijo gueneoc’h, roït din ar pez a blijo gueneoc’h, me a recevo pep tra eus ho torn hac ho meulo a bep tra ; ra vezo grêt ho polonte, ha non pas va hini. Va Doue, ne zesiràn nemedoc’h ; va Doue, en em abandoni a ràn etre ho taouarn.